935.500 - Lescha davart gieus per daners dal chantun Grischun (LCGD)    935.500   Lescha davart gieus per daners dal chantun Grischun  (LCGD)  dals 27-08-2020 (versiun dals 01-01-2021)  Il Cussegl grond dal chantun Grischun1),  sa basond sin l'art. 31 al. 1 da la Constituziun chantunala2), suenter avair gì invista da la missiva da la Regenza dals 7 da schaner 20203),  concluda:  1. Disposiziuns generalas  Art.  1 Object 1 Questa lescha regla l'admissibladad, la realisaziun sco er la surveglianza da gieus  per  daners,  las  mesiras  chantunalas  per  cumbatter  cunter  ils  gieus  per  daners   excessivs  e  la  taxaziun  dals  casinos,  uschenavant  ch'il  dretg  federal  admetta  regulaziuns intrachantunalas.  Art.  2 Noziuns 1 Las definiziuns ch'èn cuntegnidas en la Lescha federala davart gieus per daners 4) èn  applitgablas, nun ch'il dretg chantunal prevesia insatge auter.  2. Gieus per daners  Art.  3 Gieus da gronda extensiun 1 Igl è scumandà d'organisar gieus d'inschign gronds.  1) PCG 2020/2021, 85 2) DG 110.100 3) pagina 869 4) CS 935.51  * tabellas da las modificaziuns a la fin dal relasch   1   https://www.gr-lex.gr.ch/data/110.100/rm http://db.clex.ch/link/Bund/935.51/rm   935.500    Art.  4 Gieus da pitschna extensiun 1 Gieus da pitschna extensiun dastgan vegnir realisads en il chantun Grischun, sche  las prescripziuns federalas e chantunalas tenor il dretg da gieus per daners vegnan   observadas.  Art.  5 Protecziun da persunas minorennas 1 Persunas minorennas na dastgan betg sa participar a turniers da poker pitschens. 2 L'organisatura u l'organisatur da gieus è responsabla u responsabel ch'il scumond  vegnia observà.  Art.  6 Lottarias da divertiment 1 Las  organisaturas  ed  ils  organisaturs  da  lottarias  da  divertiment  na  dastgan  emploiar naginas persunas che obtegnan entradas cun organisar u cun realisar gieus  per  daners.  Sche  l'organisaziun  u la  realisaziun  da  lottarias  da  divertiment  vegn  surdada a terzas persunas, ston questas terzas persunas persequitar intents d'utilitad  publica. 2 Las  organisaturas  ed  ils  organisaturs  annunzian  a  l'Autoritad  chantunala  da  surveglianza e d'execuziun las lottarias da divertiment 14 dis avant lur realisaziun.  Art.  7 Incumbensas da l'autoritad chantunala da surveglianza e d'execuziun 1 L'Autoritad chantunala da surveglianza e d'execuziun examinescha, sch'i dovra ina  permissiun per gieus da pitschna extensiun, conceda las permissiuns necessarias e  surveglia la realisaziun da gieus da pitschna extensiun che dovran ina permissiun e   da lottarias da divertiment suttamessas a l'obligaziun d'annunzia. 2 Per  ademplir  sias  incumbensas  da  surveglianza  e  d'execuziun  po  ella  surdar   incumbensas a la Polizia chantunala, sch'igl exista il privel concret ch'i pudessan  vegnir commess malfatgs.  Art.  8 Infurmaziun 1 L'Autoritad  chantunala  da  surveglianza  e  d'execuziun  infurmescha  en  moda  adequata davart las premissas da la permissiun che ston vegnir ademplidas e davart  ils documents che ston vegnir inoltrads en il rom da la procedura da permissiun.  Art.  9 Elavuraziun da datas persunalas ord decisiuns penalas e consegna da  decisiuns penalas  1 L'Autoritad chantunala da surveglianza e d'execuziun è autorisada d'elavurar datas  persunalas ord decisiuns penalas. 2 Ella dastga consegnar decisiuns penalas ad autras Autoritads incumbensadas cun  l'execuziun dal dretg da gieus per daners.  2       935.500   3. Cumbat cunter ils privels dals gieus per daners excessivs  Art.  10 Incumbensas dal Post spezialisà per prevenziun e per cumbat cunter  dependenza  1 Il Post spezialisà per prevenziun e per cumbat cunter dependenza prenda mesiras   preventivas cunter gieus per daners excessivs e garantescha ina purschida adequata  da  cussegliaziun  e  da  tractament  per  persunas  ch'èn  en  privel  da  daventar  dependentas dal gieu e per persunas ch'èn dependentas dal gieu e per lur conturns. 2 Per quest intent po el collavurar cun auters chantuns e far contracts cun purschidras   e purschiders publics e privats. 3 Il Post spezialisà per prevenziun e per cumbat cunter dependenza decida davart   l'utilisaziun dals meds finanzials ch'il chantun obtegna per cumbatter cunter gieus  per daners excessivs. 4 El designescha las persunas spezialisadas che pon vegnir integradas en proceduras  d'annullaziun che pertutgan scumonds da giugar.  Art.  11 Elavuraziun da datas 1 Per ademplir sias incumbensas legalas po il Post spezialisà per prevenziun e per  cumbat  cunter  dependenza  elavurar  datas  persunalas,  inclusiv  datas  persunalas  spezialmain  sensiblas  davart  la  sanadad,  davart  mesiras  da  l'agid  social,  davart  persecuziuns e sancziuns administrativas u penalas.  4. Taxaziun da gudogns dal gieu  Art.  12 Obligaziun da pajar taglia e calculaziun 1 Ils casinos che han ina concessiun tenor la Lescha da gieus per daners1) èn obligads  da pajar taglia. 2 Il  chantun  incassescha  la  tariffa  da  taglia  ch'è  admessa  maximalmain  tenor  la  Lescha da gieus per daners.  Art.  13 Incassament da la taglia sin casinos 1 La taglia sin casinos vegn incassada sin la taxa federala sin casinos ch'è vegnida  imponida cun vigur legala. 2 Il chantun incassescha posteriuramain taxas da bul chantunalas inclusiv tschains,  sche la Cumissiun federala da bancas da gieu fa in incassament posteriur – sin basa   da la lescha da gieus per daners – e sche quest incassament obtegna vigur legala.  1) CS 935.51   3   http://db.clex.ch/link/Bund/935.51/rm   935.500    Art.  14 Taxaziun ed incassament 1 La Regenza po surdar a la Cumissiun federala da bancas da gieu l'imposiziun e  l'incassament da la taglia chantunala sin casinos.  5. Disposiziuns penalas  Art.  15 Surpassaments tenor il dretg da gieus per daners 1 L'organisatura u l'organisatur da turniers da poker pitschens vegn chastià cun ina  multa,  sch'ella  u  el  lascha  participar  persunas  minorennas  a  turniers  da  poker  pitschens. 2 L'organisatura u l'organisatur da lottarias da divertiment vegn chastià cun ina multa  da fin 500 francs, sch'ella u el cuntrafa a l'artitgel 6. Autras persunas che cuntrafan a  l'artitgel 6 alinea 1, vegnan chastiadas cun ina multa.  4       935.500   Tabella da las modificaziuns - tenor conclus  Conclus Entrada en vigur Element Modificaziun Publicaziun en la CUL 27-08-2020 01-01-2021 relasch emprima versiun 2020-062   5     935.500    Tabella da las modificaziuns - tenor element  Element Conclus Entrada en vigur Modificaziun Publicaziun en la CUL relasch 27-08-2020 01-01-2021 emprima versiun 2020-062  6     	1. Disposiziuns generalas 	Art. 1 Object 	Art. 2 Noziuns  	2. Gieus per daners 	Art. 3 Gieus da gronda extensiun 	Art. 4 Gieus da pitschna extensiun 	Art. 5 Protecziun da persunas minorennas 	Art. 6 Lottarias da divertiment 	Art. 7 Incumbensas da l'autoritad chantunala da surveglianza e d'execuziun 	Art. 8 Infurmaziun 	Art. 9 Elavuraziun da datas persunalas ord decisiuns penalas e consegna da decisiuns penalas  	3. Cumbat cunter ils privels dals gieus per daners excessivs 	Art. 10 Incumbensas dal Post spezialisà per prevenziun e per cumbat cunter dependenza 	Art. 11 Elavuraziun da datas  	4. Taxaziun da gudogns dal gieu 	Art. 12 Obligaziun da pajar taglia e calculaziun 	Art. 13 Incassament da la taglia sin casinos 	Art. 14 Taxaziun ed incassament  	5. Disposiziuns penalas 	Art. 15 Surpassaments tenor il dretg da gieus per daners   		2020-12-17T17:52:26+0100 	"7001 Chur" 	"Gesetzessammlung Kanton Graubünden"